भोपाल| मुख्यमंत्री की कुर्सी सँभालने के साथ ही कमलनाथ ने अपनी टीम बनाने की शुरुआत कर दी है| अधिकारियों की अपने हिसाब से जमावट की जा रही है| इसकी शुरुआत आधा दर्जन प्रशासनिक अधिकारियों के तबादले शुरू हो चुकी हैं| वहीं मुख्यमंत्री के ओएसडीए के लिए भी नाम तय हो गया है| 1991 बैच की आईपीएस अधिकारी प्रज्ञा ऋचा श्रीवास्तव सीएम की ओएसडी होंगी, गुरूवार शाम तक इस सम्बन्ध में आदेश जारी हो सकते हैं| वर्तमान में प्रज्ञा रिचा श्रीवास्तव एडीजीपी (एससी, एसटी वेलफेयर) है |
इससे पहले बुधवार को एक प्रशासनिक सर्जरी हो चुकी है, राज्य शासन ने आधा दर्जन प्रशासनिक अधिकारियों के तबादले किये हैं, जिसमें लंबे समय से मुख्यमंत्री सचिवालय में काम देख रहे प्रमुख सचिव विवेक अग्रवाल एवं हरिरंजन राव को सीएम सचिवालय से बाहर कर दिया है। जबकि अशोक बर्णवाल प्रमुख सचिव मुख्यमंत्री बने रहेंगे। हालांकि उनके स्थान पर किसी अन्य अधिकारी की नवीन पदस्थापना नहीं की है। तबादला आदेश में अशोक बर्णवाल से तकनीकी शिक्षा और कौशल विकास विभाग का प्रभार छीनकर प्रमुख सचिव मुख्यमंत्री तक सीमित कर दिया है। विवेक अग्रवाल को प्रमुख सचिव लोक स्वास्थ्य यांत्रिकीय विभाग, हररिंजन राव को प्रमुख सचिव पर्यटन एवं तकनीकी शिक्षा विभाग पदस्थ किया है। प्रमुख सचिक पीएचई प्रमोद अग्रवाल को प्रमुख सचिव नगरीय प्रशासन पदस्थ किया है एवं प्रमुख सचिव आईटी विभाग का अतिरिक्त प्रभार सौंपा है। रेणु तिवारी सचिव जनजातीय कार्य विभाग को सचिव संस्कृति एवं आयुक्त संचालक स्वराज संस्थान पदस्थ किया है। जबकि जनसंपर्क आयुक्त पी नरहरि को यथावत रखा है।
छिंदवाड़ा से एएसपी मौर्य को हटाया
राज्य शासन ने मंगलवार को छिंदवाड़ा एसपी अतुल सिंह को हटाया था। बुधवार को छिंदवाड़ा एएसपी कमल मौर्य को भी हटाकर पुलिस मुख्यालय पदस्थ किया है। उनके स्थान पर पुलिस मुख्यालय में पदस्थ एएसपी शशांक गर्ग को छिंदवाड़ा का नया एएसपी बनाया है।